SKRIFTLIG FORESPØRGSEL E-2277/02

af Kathleen Van Brempt (PSE) til Kommissionen

(24. juli 2002)

Om: Nyindregistrering af stjålne fartøjer

Af en undersøgelse fra Europol fremgår, at biler, der er stjålet i Belgien, uden problemer lovligt nyindregistreres i Rusland, andre østeuropæiske lande og endda nogle EU-medlemslande. Ifølge Europol ligger bilpapirerne for hver bil, der på bestilling stjæles i Belgien, allerede klar i modtagerlandet. I disse lande bliver der overhovedet ikke kontrolleret, og lovgivningen er for sløv. Ikke mindre end 76 % af de stjålne fartøjer er bestemt for Rusland, men ifølge Europol bliver også stjålne fartøjer i Frankrig og i mindre grad i Portugal og Spanien lovligt indregistreret.

Er Kommissionen klar over problematikken?

Hvilke foranstaltninger træffer Kommissionen over for den kendsgerning, at køretøjer, der stjæles i Belgien, uden problemer kan lovligt nyindregistreres i andre lande (herunder EU-lande)?

Svar afgivet på Kommissionens vegne af Antonio Vitorino

(24. september 2002)

Kommissionen er klar over problemet med, at biler, der stjæles i Belgien og andre medlemsstater, under visse omstændigheder lovligt indregistreres i Rusland, i andre østeuropæiske lande og i visse medlemsstater. Den kan hertil oplyse følgende:

Inden for EU har man både inden for første og tredje søjle arbejdet for at bekæmpe problemet med biltyveri i al almindelighed.

Formålet med Rådets direktiv 1999/37/EF af 29. april 1999 om registreringsdokumenter for motorkøretøjer(1) er bl.a. at fremme de kontroller, der specifikt skal bekæmpe svig og ulovlig handel med stjålne køretøjer. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. juni 2004.

Kommissionens direktiv 1995/56/EF, Euratom af 8. november 1995 om foranstaltninger for at forhindre ulovlig benyttelse af motorkøretøjer(2) sigter mod yderligere at forhindre uvedkommende i at benytte køretøjerne. Installering af startspærreanordninger i biler har medført en generel nedgang i antallet af biltyverier i Europa (en nedgang på 7 % i Belgien i perioden 1999-2000).

Hvad angår Schengens informationssystem (SIS) er Kommissionen klar over, at kun politiet har adgang til oplysninger om stjålne biler, og ikke de nationale bilindregistreringsmyndigheder. I øjeblikket undersøges muligheden for at give indregistreringsmyndighederne adgang til SIS med henblik på at gøre ny indregistrering af stjålne biler mere vanskelig i Unionen.

Endelig tilskynder Kommissionen til et nærmere samarbejde mellem told- og indregistreringsmyndighederne på nationalt plan for at mindske antallet af biltyverier i medlemsstaterne. Inden for tredje søjle arbejder Kommissionen løbende for at forbedre samarbejdet mellem medlemsstaterne for at bekæmpe biltyverier. Inden for rammerne af en række EU-programmer, f.eks. OISIN, har nogle medlemsstater udviklet nye former for samarbejde inden for det pågældende område, og der er gjort visse fremskridt. Europol har desuden udviklet et interaktivt elektronisk program, som skal hjælpe de retshåndhævende myndigheder med at identificere stjålne køretøjer.

Med hensyn til indregistrering af stjålne biler i Rusland har Unionen ingen direkte retsmidler for at forhindre, at disse biler indregistreres i Rusland. Der er imidlertid blevet afholdt en række ekspertmøder inden for rammerne af partnerskabs- og samarbejdsaftalen mellem EU og Rusland, hvor man har drøftet spørgsmålet, bl.a. med fokus på, hvorledes forsikringssektoren kan inddrages mere effektivt i løsningen af problemet.

(1) EFT L 138 af 1.6.1999.

(2) EFT L 286 af 29.11.1995.